Robot Phone har indbygget gimbal

Husker du pop-op-kameraet på OnePlus 7T Pro? Nu tager kinesiske Honor ideen hele vejen, med en smartphone, der har indbygget gimbal. Deres nye Robot Phone har et lille robotøje, der folder sig ud, bevæger sig frit – og filmer i alle retninger.

Forestil dig en DJI Osmo Pocket bygget direkte ind i telefonen. Kameraet kan foldes ud, vippe, dreje og endda vende sig selv for at tage selfies – alt sammen automatisk. I Honor’s teaser-video ser man det lille kameraarm bevæge sig nysgerrigt rundt, filme fra skæve vinkler og “kigge” op på nattehimlen, som om det selv bliver forundret over stjernerne.

Selve telefonen ligner en lidt tykkere udgave af en almindelig smartphone, men uden det velkendte Honor-logo. I stedet prydes bagsiden af et græsk “α”, et symbol på mærkets nye “Alpha Plan”-vision. Kameraet sidder i et todelt modul, hvorfra den mekaniske arm folder ud.

Indtil videre er Robot Phone kun vist som CGI – altså computeranimation – men Honor lover at den afsløres under Mobile World Congress i Barcelona til foråret.

Og selv om det måske lyder som en gimmick, peger ideen på noget større: en fremtid, hvor mobilen ikke bare tager billeder, men tænker over, hvordan de bedst skal tages.

Honor’s Robot Phone var den store “One more thing”-overraskelse ved præsentationen af mærkets nye Magic 8-modeller, der lanceres i Kina i denne måned og globalt inden årets udgang.

Honor startede som et datterselskab under Huawei tilbage i 2013, men blev i 2020 solgt fra for at overleve de amerikanske handelsrestriktioner, der ramte moderselskabet hårdt. Siden da har Honor stået på egne ben – og med stor succes.

Som selvstændigt brand har de genvundet adgangen til Googles tjenester og Qualcomm-processorer, og de har hurtigt cementeret sig som en af Kinas førende mobilproducenter med voksende tilstedeværelse i Europa. I dag profilerer Honor sig som et innovativt high-end-mærke med fokus på design, AI og kamerateknologi – og Robot Phone-konceptet er måske det mest opsigtsvækkende eksempel på den nye, frie Honor-ånd.

Robot Phone har indbygget gimbal